KISKŐRÖS VÁROS JEGYZŐJE

ELŐTERJESZTÉS

(A Képviselő-testület 2009. november 18-i ülésére)

TÁRGY: 
A KÖZTISZTVISELŐI TELJESÍTMÉNYKÖVETELMÉNYEK ALAPJÁT KÉPEZŐ KIEMELT ÖNKORMÁNYZATI CÉLOK MEGHATÁROZÁSA

A köztisztviselő munkateljesítményét - munkakörének és a közigazgatási szerv kiemelt céljainak figyelembevételével meghatározott teljesítménykövetelmények alapján - a munkáltatói jogkör gyakorlója évente mérlegelési jogkörében eljárva írásban kell, hogy értékelje. 
A helyi önkormányzat esetében a teljesítménykövetelmények alapját képező célokról a Képviselő-testület dönt. 
A munkáltatói jogkör gyakorlója - helyi önkormányzat hivatalánál a jegyző - a meghatározott célok alapján, előre, írásban állapítja meg a tárgyévre vonatkozóan a hivatal köztisztviselőivel szemben támasztott követelményeket (a továbbiakban: teljesítménykövetelmények). Figyelembevételükkel legkésőbb a tárgyév végéig értékelnie kell a köztisztviselő teljesítményét. 
A teljesítménykövetelmények képezik az alapját mindazoknak az elvárásoknak, melyeket a szervezet - adott esetben az önkormányzat – a köztisztviselőkkel szemben támaszt, tehát a teljesítmény követelményeknek a szervezeti célokkal összhangban kell megfogalmazódniuk. A következő költségvetési év szervezeti céljait a Képviselő-testület a költségvetési koncepciójában rögzíti. 

A koncepció az alap, amely meghatározza, hogy a következő gazdálkodási évben a Képviselő-testület mely feladatokat kezel kiemelten ill. mely önkormányzati feladatellátás fog prioritást kapni. 

A fentiek alapján javaslom, hogy a Képviselő-testület Kiskőrös Város Polgármesteri Hivatala kiemelt céljait – amelyek a Hivatal köztisztviselőinek teljesítményértékelése alapját képezik – a határozat-tervezetben foglaltak szerint állapítsa meg.

Kiskőrös, 2009. november 5.

Dr. Szentendrei István sk.
címzetes főjegyző
HATÁROZAT-TERVEZET
Kiskőrös Város Képviselő-testülete a Polgármesteri Hivatal köztisztviselőinek 2010. évi teljesítményértékeléséhez, a teljesítménykövetelmények meghatározásához az alábbi kiemelt célokat határozza meg:

1. A 2010-es költségvetési év a gazdasági hatásokat és szakmai szempont rendszerek változását alapul véve meghatározó lesz Kiskőrös Város Önkormányzata életében is. Elsődleges cél, hogy a gazdasági folyamatok negatív hatásaira, a gyorsan változó piaci viszonyok kihívásaira gyorsan és jogszerűen reagálni tudó szakemberek segítsék a Képviselő-testület munkáját. Ez alapozhatja meg az önkormányzat pénzügyi- gazdasági stabilitását biztosító döntések alapját, amely garanciául szolgál arra, hogy az Európai Uniós, és egyéb közpénzekből támogatható beruházásokra eredményesen pályázhasson a város.
2. Az önkormányzati államigazgatási feladatok hatékony ellátása megköveteli a Polgármesteri Hivatal szakszerű, színvonalas működését. A gyorsan változó gazdasági, társadalmi, jogi környezetre tekintettel ennek egyik fontos feltétele, hogy a szakterületen dolgozó köztisztviselők szakmai tudása, gyakorlati tapasztalatai folyamatosan bővüljenek. Ennek érdekében a munkáltató által szervezett köztelező képzéseken túl nagyobb szerepet kell hogy kapjon a szakmai önállóságra, a szakmai kiválóságra való törekvés, amely garanciája annak, hogy az elvárt feladatok a kívánt mértékben és módon teljesüljenek. A szervezet által megfogalmazott célkitűzések megvalósítása érdekében magas színvonalú együttműködést kell kialakítani a feladattal érintett szervezeti egységek között. Ezt az együttműködést hatékonyan segítheti a szervezeti struktúrát is érintő célszerű változások bevezetése, illetőleg ennek hiányában az adott projekthez kapcsolódó ideiglenes menedzsment struktúra kialakítása. 

3. A hivatali menedzsment felelőssége a feladatok egyértelmű meghatározása, a feladat végrehajtásához szükséges intézményi háttér biztosítása és az adott feladat végrehajtásában résztvevők teljesítményének következetes segítése, értékelése a kiemelt cél elérése érdekében. 2010-ben prioritást élvező projektek meghatározására a 2010. költségvetési rendelet elfogadásakor dönt a Képviselő-testület.
4. Kiemelt feladat a közigazgatási hatósági eljárás és szolgáltatás általános szabályairól szóló, átfogóan módosított törvény végrehajtásával járó közigazgatási feladatoknak a jogszabályi követelményeknek való maximális megfeleléssel történő végrehajtása, amely kiemelt feladatot jelent a hatósági tevékenységgel foglalkozó köztisztviselőknek, továbbá a hatósági tevékenységet segítő, ügyviteli feladatot teljesítő munkatársaknak.
5. 2010. évben kerül sor az országgyűlési képviselők, továbbá a helyi önkormányzati képviselők, polgármesterek általános választására, melynek lebonyolítása során fontos követelmény a jogszabályi előírások maradéktalan betartásával, a feladatok pontos, szakszerű, határidőben történő teljesítése.
6. Az önkormányzati feladatok és a közigazgatási ügyek intézése, az állampolgárokat érintő közérdekű adatok közzétételével kapcsolatos – jogszabályban előírt – kötelezettségek teljesítése megköveteli, hogy a közfeladatok teljesítését, a feladat alapját képező döntés-tervezetek előkészítése során, a napjaink követelményeinek megfelelő technikai (számítástechnikai, irodatechnikai) háttér álljon rendelkezésre. Ennek megvalósításának alapjául szolgáló stratégiai tervet aktualizálva meg kell határozni az elsődleges feladatokat, a feladatok teljesítéséhez szükséges pályázati források feltárásával elő kell segíteni annak megvalósítását, egyidejűleg biztosítani kell a technikai eszközök használatának szabályozott rendszerben történő működtetését, a belső hálózati kapcsolatok biztonságos üzemeltetésében jártas munkavállalói háttér biztosítása mellett.

